
KELMĖS „KŪLVERSTUKO“ LOPŠELIO-DARŽELIO
IKIMOKYKLINIO IR PRIEŠMOKYKLINIO AMŽIAUS VAIKŲ BEI PRADINIO UGDYMO MOKINIŲ TARPTAUTINIO PROJEKTO „KARTU PASKAITYKIM KNYGELĘ“ NUOSTATAI

I. BENDROSIOS NUOSTATOS

[bookmark: _Hlk155609513]1. Kelmės „Kūlverstuko“ lopšelio-darželio ikimokyklinio ir priešmokyklinio amžiaus vaikų bei pradinio ugdymo mokinių tarptautinio projekto „Kartu paskaitykim knygelę“ (toliau – Projektas) nuostatai reglamentuoja projekto tikslą, uždavinius, dalyvius, organizavimo ir vykdymo tvarką. 
2. Projektą organizuoja ir koordinuoja Kelmės „Kūlverstuko“ lopšelio-darželio specialioji pedagogė ir logopedė Gilija Gajauskienė.
3. Projekto partneriai – Kelmės rajono savivaldybės Žemaitės viešoji biblioteka, Kelmės švietimo pagalbos tarnyba, Kelmės rajono savivaldybės administracijos Švietimo, kultūros ir sporto skyrius.
4. Projekto aktualumas.
	Nuolat skubančiame ir modernėjančiame pasaulyje knyga gali tapti puikia priemone puoselėti lietuviškumą, turtinančia vaikų kalbą, plečiančia žinias apie Lietuvos rašytojus, garsinančius mūsų kraštą užsienyje. Tyrimais įrodyta, kad būtent knygas skaitantys vaikai turi labiau išlavintą kritinį mąstymą, geriau sprendžia gyvenimiškas problemas, lengviau bendrauja ir pritampa visuomenėje ir kt.
	Evelinos Daciūtės kūrybą galima priskirti prie tų, kurios domina vaikus: poezija – žaisminga ir lengvai įsimenama, o tekstai knygelėse – prasmingi ir įdomūs. Patys garsiausi rašytojos kūriniai – „Laimė yra lapė“ ir „Drambliai eina į svečius“ keliauja po pasaulį, yra išversti į kelias užsienio kalbas (anglų, kinų, rusų ir kt.). 
	Vaikų sudominimas patrauklia kūryba dar ankstyvajame amžiuje yra svarbus, nes skatina domėtis knygomis ateityje, lavina mąstymą bei turtina kalbą, puoselėja mūsų šalies kultūrą ir tautinę tapatybę.
	Ikimokyklinio/priešmokyklinio amžiaus vaikai dar negeba išsamiai analizuoti kūryboje slypinčios informacijos, tačiau tai, kaip jie suvokia girdėtą tekstą, gali išreikšti piešiniu, iliustracija arba lipdiniu. Kūrybinis darbas ir yra pirmoji vaiko teksto suvokimo išraiška. 
Mokantiems skaityti vaikams, internetas vis labiau užgožia knygų skaitymą, kuriame informacija grįsta paprastu žodžiu. Knygų puslapiuose išspausdintas tekstas yra išraiškingesnis, informacija geriau suvokiama. Toks – linijinis - skaitymas yra naudingas vaiko fizinei ir psichinei sveikatai, nes lavina smegenis labiau įsigilinti į tekstą, generuoja kūrybines mintis, lavina vaizduotę.  
Tai ypač aktualu dar tik besimokantiems skaityti ar neseniai to išmokusiems vaikams. Ankstyvas santykis su knyga padeda ne tik plėsti žodyną, lavinti emocinį intelektą, bet ir mokytis sutelkti dėmesį, vertinti ir analizuoti gaunamą informaciją.
Skaitymas pradinėse klasėse tam tikromis aplinkybėmis gali būti bendrauti ir kurti skatinanti veikla. Svarbiausia – atrinkti tinkamas knygas/tekstus, kurie skatintų vaikų kūrybiškumą ir vaizduotę bei formuotų įprotį domėtis vaikiška knyga. Mokytojai, organizuodami smagų skaitymą, lavins jų literatūrinį raštingumą, paskatins vaikus tapti skaitančiais visą gyvenimą.

II. PROJEKTO TIKSLAS IR UŽDAVINIAI

		5. Tikslas - skatinti šalies ir užsienio lietuvių vaikų skaitymą bei domėjimąsi lietuvių rašytojos Evelinos Daciūtės kūryba, ugdyti kūrybiškumo ir komunikavimo kompetencijas.
		6. Uždaviniai:
		6.1. Ugdyti ankstyvąjį ikimokyklinio ir priešmokyklinio amžiaus vaikų raštingumą, skaitant lietuvių rašytojos E. Daciūtės knygas vaikams.
		6.2. Skatinti pradinių klasių mokinius skaityti knygas, lavinti jų literatūrinį raštingumą.
		6.3. Ieškoti žaismingų, neįprastų ir patrauklių vaikams bei mokiniams knygų skaitymo būdų.
		6.4. Dalintis gerąja darbo patirtimi bendradarbiaujant su kitomis švietimo įstaigomis, tėvais, vyresniųjų klasių mokiniais bei bibliotekomis. 

III. PROJEKTO DALYVIAI

7. Projekto dalyviai – šalies bei užsienio lietuvių ikimokyklinio, priešmokyklinio amžiaus vaikai bei pradinių klasių mokiniai ir jų mokytojai.

IV. PROJEKTO ORGANIZAVIMAS, TVARKA IR TRUKMĖ

8. Projekto dalyviai registruojasi sistemoje Semi Plius (https://semiplius.lt/) nuo 2024 m. sausio 19 iki 2024 m. vasario 1 d. (registracijoje pasirinkti Kelmės rajono savivaldybės renginių kalendorių).
9. Projekto organizavimas:
9.1. I etapas. Pasirinkto rašytojos E. Daciūtės kūrinio skaitymas vaikams.
9.2. II etapas. Trukmė – vasario 5-9 d. Kūrybinės/edukacinės veiklos organizavimas pagal skaitytą/us kūrinį/ius (įvairiomis technikomis vaikai kuria įsivaizduojamus girdėto teksto personažus/vaizdus: piešia, lipdo, konstruoja, lankosi bibliotekose, diskutuoja, kuria plakatus, skaitytą knygelę pristato draugams, kviečia tėvus skaityti vaikams ir kt.). 
9.3. III etapas. Dalinimasis gerąja darbo patirtimi. Projekte dalyvaujantys mokytojai siunčia VIENĄ informatyvią ir kokybišką nuotrauką arba koliažą su ugdymo įstaigos pavadinimu iki 2024 m. vasario 19 d. elektroniniu paštu paskaitykimkartu@gmail.com bei savanoriškai dalinasi Projekto veiklų akimirkomis Facebook platformos uždaroje grupėje „Kartu paskaitykim knygelę“.
9.4. Projekto dalyvių veiklų atrinktos akimirkos gali būti patalpintos video medžiagoje, pristatant įgyvendintą Projektą. Video nuoroda skelbiama Kelmės „Kūlverstuko“ lopšelio-darželio interneto svetainėje, Kelmės švietimo pagalbos tarnybos bei Kelmės rajono savivaldybės Žemaitės viešosios bibliotekos internetiniame puslapyje.
9.5. Įgyvendinto Projekto video bus talpinamas  Kelmės rajono savivaldybės Žemaitės viešosios bibliotekos YouTube kanale, kurios nuoroda bus pasidalinta su visais projekto dalyviais.

V. PAŽYMĖJIMAI IR KITA SVARBI INFORMACIJA

10. Projekto dalyviams - ikimokyklinio, priešmokyklinio ugdymo ir pradinių klasių mokytojams - Semi Plius sistemoje nurodytu elektroninio pašto adresu, bus išsiųstos rašytojos Evelinos Daciūtės padėkos už dalyvavimą projekte.
11. Mokytojams, užsiregistravusiems internetinėje registravimosi sistemoje Semi Plius ir dalyvavusiems projekto veiklose, bus išduodami Kelmės švietimo pagalbos tarnybos dalyvio pažymėjimai (10 valandų). Pažymėjimo rengimo mokestis – 1 euras. (Mokėjimo rekvizitai nurodomi virš registracijos Semi plius sistemoje).
12. Projekto vykdymo metu Facebook platformos uždaroje grupėje „Kartu paskaitykim knygelę“, bus organizuojami konkursai rašytojos Evelinos Daciūtės knygoms ir kitiems prizams laimėti.





VI. BAIGIAMOSIOS NUOSTATOS

		13. Projekto dalyviai, pateikdami nuotraukas Projekto organizatoriams, patvirtina, kad šios nuotraukos autorius yra gavęs joje esančių asmenų sutikimą.
14. Organizatoriai pasilieka teisę projekto dalyvių atsiųstas nuotraukas naudoti  neatlygintinai, viešai publikuoti, nurodant autorines teises.
15. Dalyvavimas projekte laikomas autorių sutikimu su šiomis sąlygomis.
16. Informacija teikiama el. p. gilijaga@gmail.com arba paskaitykimkartu@gmail.com
_____________________

